52. schôdza NR SR - 2.deň - B. popoludní
Dátum: 2026-05-27
Poslanec: Hanuliaková, Jana 
Druh vystúpenia: Vystúpenie v rozprave

Kolegyne, vážení kolegovia. Začnem tým, že Robert Fico dnes na výjazdovom rokovaní vlády opäť rozdával milióny eur samosprávam. Tieto vládne dotácie pre samosprávy sú absolútne nesystémové a netransparentné. Všetky dáta nám ukazujú z každého jedného výjazdu, že vláda ich rozdáva väčšinou podľa politického trička. Upozorňovali sme vás na to naozaj vo viacerých rozpravách. Čiže namiesto toho, aby ste riešili systémové zmeny, aby naše samosprávy nemuseli čakať na nejaké vládne dotácie, tak sem prichádzate len s takýmito, prepáčte za výraz, hlúposťami, ako je predĺženie volebného obdobia. Problém však nie je v dĺžke funkčného obdobia, ale v tom, že máme nefunkčné procesy, že máme príliš veľa malých obcí, že nevieme dneska čerpať eurofondy, že samosprávy nemajú dostatok finančných zdrojov. Tento návrh k predĺženiu volebného obdobia považujem v tejto dobe za úplný krok vedľa. Prišla s ním teda nielen Slovenská národná strana, ale aj strana akože regiónov, strana HLAS. A ja sa pýtam, či kolegovia z HLAS-u naozaj za 2,5 roka nevedia prísť s ničím iným, či naozaj nevedia našim samosprávam ponúknuť systémové riešenia. Úprimne, ja by som sa naozaj na vašom mieste za toto hanbila. Je to opäť len ďalšia ukážka lajdáckosti tejto koalície. Namiesto toho, aby ste za štyri roky urobili potrebné zmeny, po ktorých samosprávy volajú, tak vy prídete s čím? S predĺžením volebného obdobia. To pôsobí, ako keby im nemáte naozaj, čo iné ponúknuť, tak im ponúknete rok navyše vo funkcii. Skutočne skvelé. Aký bude mať toto vplyv na lepšie služby pre občanov, sa vás pýtam. Skúste mi to prosím, kolegovia z koalície, vysvetliť. Budem veľmi rada, keď sa vyjadríte aj napríklad vo faktickej, vidím, že pán Bartek sa tam vyškiera, tak možno, že môže sa k tomu vyjadriť, že, že, čo to prinesie pre naše samosprávy. Alebo kľudne vystúpte aj v rozprave. A ja neviem, ale teda, keď vy chodíte po tých obciach, tak starostovia, že prvé, čo vám hovoria, je to, že chcú mať funkčné obdobie o rok navyše? To ja by som veľmi rada teda chcela vedieť, že komu z vás toto povedali. Lebo nám teda nepovedali za 2,5 roka takéto niečo na našich výjazdoch ani raz. Nám hovoria to, že sú zahltení byrokraciou, že čakajú mesiace na povolenia, že čakajú mesiace na podpisy zmlúv, že čakajú mesiace na rozhodnutia, že čakajú mesiace na kontroly verejných obstarávaní, že nemajú stabilné financovanie a z toho vyplýva, že potom potom ľudia nemajú stále napríklad vodovody v našich obciach, že nemáme kanalizácie, že nemáme cesty, že nemáme mosty. Jednoducho nemajú dneska samosprávy peniaze na to, aby poskytovali kvalitné služby občanom. A teda vaším riešením je to, že chcete vlastne predĺžiť toto prostredie, v ktorom dneska naše samosprávy fungujú, o jeden rok navyše. Na prvý pohľad to môže pôsobiť ako pre niekoho dobrý nápad, možno až nejaká, že nevýznamná zmena, veď, čo je to jeden rok navyše, ale práve v tejto nenápadnosti sa skrýva ten problém. Ide o princíp. Ide o vzťah medzi občanom a voleným zástupcom. Ide o mieru kontroly, ktorú majú ľudia nad tými, ktorí rozhodujú o ich každodennom živote. A túto kontrolu ideme takto oslabiť. Máte pocit, že systém, že demokracia u nás funguje tak skvele, demokracia, ktorú aj vy teda stále oslabujete vašimi krokmi, že môžeme pristúpiť k zmene dĺžky volebného obdobia, lebo ja ten pocit naozaj dneska nemám. A štyri roky nie sú náhoda. Štyri roky sú podľa mňa dostatočne dlhé obdobie, aby schopný starosta alebo primátor dokázal ukázať výsledky, aby pripravil projekty, rozbehol ich a priniesol konkrétne zlepšenia pre obec alebo pre mesto. Ale samozrejme môže to urobiť vtedy, ak fungujú tie procesy, za ktoré zodpovedá aj štát. Ak je šikovný a má víziu a vie ju realizovať, štyri roky mu stačia na to, aby presvedčil občanov, že si zaslúži pokračovať. Nie počet rokov je dôležitý, ale to, ako my aj tu v parlamente nastavujeme procesy a potrebnú legislatívu. Aby sa mohli vytvárať proste pre tie podmienky pre tú samosprávu, aby dokázala lepšie vytvárať ako keby tie projekty aj dokázala lepšie poskytovať služby. A naozaj treba povedať, že ani predchádzajúce vlády Roberta Fica alebo posledných 20 rokov sa neurobili naozaj žiadne zásadné zmeny, ktoré by zlepšili fungovanie v našich samosprávach. A vrátim sa k tomu, že ak je podľa mňa ten starosta naozaj, že šikovný, tak dokáže určite aj tých ľudí presvedčiť o tom, že jednoducho tú funkciu si vie obhájiť, ak skutočne komunikuje otvorene, pomenováva aj tie problémy častokrát, s ktorými sa stretá, tak verím tomu, že tí ľudia mu dajú dôveru. Ale ak šikovný nie je a ak zlyháva, ak stagnuje, rozhadzuje peniaze alebo jednoducho nerobí nič, v takom prípade je štyri roky presne tá hranica, po ktorej majú občania možnosť povedať stačilo, vymeníme vás. Predĺžením na päť rokov im túto možnosť berieme alebo presnejšie odkladáme ju. A naozaj, že to nie je detail, to je rok života obcí a miest navyše pod vedením niekoho, kto si možno dôveru nezaslúži. A pýtam sa, preto komu naozaj táto zmena skutočne pomáha. Určite nie občanom. Tí prichádzajú o časť svojej kontroly a ukazujú nám to ináč aj prieskumy. Však určite ste ich aj vy zachytili, že ľudia nechcú, aby sa predlžovalo funkčné obdobie starostom, primátorom, županom. A samozrejme, ani táto zmena nepomáha ani samosprávam samotným ako takým, pretože ich problémy, ako som už povedala, sú naozaj úplne niekde inde. Naše mestá a obce dnes netrápi to, či majú volebné obdobie štyri alebo päť rokov, trápia ich rozpočty, ktoré sú naozaj napäté na prasknutie dneska aj vďaka vašim konsolidačným opatreniam. Trápi ich nedostatok investícií do infraštruktúry, trápi ich byrokracia, ktorá brzdí mnohé projekty, trápi ich odchod mladých ľudí, chátrajúce cesty, nedostatok kapacít v škôlkach, problémy so sociálnymi službami. Toto sú reálne problémy samospráv, ktoré by sme tu mali skutočne riešiť. A namiesto toho, aby sme ich riešili, tu diskutujeme o tom, že predĺžime funkčné obdobie voleným zástupcom. To má byť teda odpoveď na tie všetky výzvy, ktorým čelia slovenské obce, mestá a kraje? Buďme úprimní, čo je toto za falošnú skratku? Ako môže s takýmto návrhom prísť po 2,5 roku strana, ktorá si hovorí strana regiónov? To je obrovská, naozaj, že obrovská hanba, kolegovia. Pretože toto nie je žiadna reforma, toto je vaša pohodlnosť a vaša lajdáckosť, lebo ste za 2,5 roka naozaj pre samosprávy neurobili nič a ani ste sa na nič nezmohli iné, ako je teda predlžovanie funkčného obdobia samosprávam. Je to len naozaj pohodlné. Je podľa mňa pre stranícke štruktúry, ktoré si takto predlžujú čas bez nutnosti obhajovať svoju prácu pred voličmi. Nazvime teda veci pravým menom. Toto vyzerá ako stranícka podplácačka, ako snaha kúpiť si lojalitu a čas. A to je podľa mňa naozaj nebezpečné. Demokracia nestojí na tom, že si zvolíme zástupcov a potom im dáme čo najdlhšie pokoj. Demokracia stojí na pravidelnej konfrontácii s voličom. Na tom, že sa politici musia zodpovedať, že musia obhajovať svoje rozhodnutia, svoje výsledky aj svoje zlyhania. Každý rok navyše bez volieb túto zodpovednosť oslabuje. Argument, že päť rokov prinesie stabilitu, považujem naozaj za vysoko zavádzajúci. Stabilita predsa nevzniká z dĺžky mandátu. Stabilita vzniká z dôvery a zo schopnosti riadiť, komunikovať a prinášať výsledky. Ak niekto potrebuje päť rokov namiesto štyroch, aby stihol v úvodzovkách pracovať, potom je otázka, či je na správnom mieste. Ďalší argument, ktorý zaznieva, je efektivita, čiže menej volieb, menej nákladov. Áno, voľby niečo stoja, ale demokracia nie je najlacnejší systém a ani nemá byť. Cena za možnosť pravidelne meniť svojich zástupcov je cenou za slobodu a za kontrolu. Šetriť na tom, to je naozaj krátkozraké. Vážené kolegyne, vážení kolegovia, Slovensko naozaj dneska nepotrebuje kozmetické zmeny. Nepotrebuje ani teda predlžovanie mandátov, potrebuje skutočné reformy na úrovni našich samospráv. Priniesť stabilitu a predvídateľnosť vo financovaní, upratať kompetencie a pozrieť sa na územie, že tu dnes máme 1855 obcí, menší Nepotrebuje ani teda predlžovanie mandátov, potrebuje skutočné reformy na úrovni našich samospráv. Priniesť stabilitu a predvídateľnosť vo financovaní, upratať kompetencie a pozrieť sa na územie, že tu dnes máme 1855 obcí menších ako 1000 obyvateľov. Pýtam sa, dokážu tieto obce zabezpečovať kvalitné služby pre svojich obyvateľov? Odpoveď asi poznáme všetci. Potrebujeme reformu financovania samospráv, aby mestá a obce mali stabilné a predvídateľné zdroje. Potrebujeme zjednodušiť procesy, aby starostovia mohli rýchlejšie realizovať projekty a potrebujeme podporiť regionálny rozvoj, aby sa rozdiely medzi regiónmi neprehlbovali. To sú témy, ktorým by sme sa naozaj tu mali venovať a mali by sme im venovať dostatok času. Ešte aj naozaj pán prezident, ktorý vzišiel zo strany HLAS, hovorí, že mu predĺženie volebného obdobia nedáva zmysel bez potrebnej reformy. Dokonca aj včera na stretnutí z MOS-u mal také vystúpenie, aj si ho teda zavesil na sociálne siete, kde presne týmto začínal, dokonca aj v popiske mal, že potrebujeme reformu verejnej správy a mňa naozaj veľmi mrzí, že nie, že stratili sme už 20 rokov, ale zase sme stratili ďalšie štyri roky. Vieme, ako dlho sa reformy pripravujú, ale vy ste zase ani len nezačali. Nič, ani čiarka. Ja som teda vo výbore pre verejnú správu a regionálny rozvoj, keď k tomu vyzývame na tieto debaty absolútny nezáujem. Zriaďujeme tu splnomocnenca pre územnú samosprávu, zriaďujeme tu nejakú radu vlády, zriaďovať sa tu teraz, som počula, má ísť nejaká komisia popri výbore, čiže po dva a pol roku tuto začíname a ešte ani len predstava nie je o tom, že vlastne čo, čo chceme, že aký vôbec vy máte plán so samosprávami, lebo naozaj, že ja som nevidela nič, absolútne nič od vás. A my určite na toto budeme pripravení. Ak sa nám podarí vyhrať budúci rok voľby, my máme pripravený plán a prinesieme konkrétne zmeny, aby sme na Slovensku pomohli našim samosprávam, aby sme pomohli regionálnemu rozvoju. A preto vás chcem na záver požiadať naozaj, že prestaňme vymýšľať hlúposti, pretože je to zásah do fungovania miestnej demokracie a nijak to našim samosprávam ani občanom nepomôže. Ak chceme silné samosprávy, potrebujeme silný vzťah medzi občanom a jeho zástupcom a ten sa buduje aj tým, že občan má pravidelnú možnosť rozhodnúť, či je spokojný. Štyri roky sú podľa mňa, že férový kompromis medzi stabilitou a kontrolou. Päť rokov tento balans podľa mňa narúša a odmietnime, prosím, tento návrh. A vráťme sa k tomu, čo Slovensko naozaj potrebuje. K skutočným riešeniam, nie k takýmto lajdáckym skratkám, ktoré tu vy teda prinášate. A ja ešte na záver naozaj, že dovolím si apelovať aj na kolegov z koalície, teda najmä, aby sa zamysleli nad tým, že opäť sme stratili ďalšie roky k tomu, aby sme pomohli Slovensko posunúť ďalej, aby sme skutočne prišli s nejakou zásadnou reformou, pretože tých problémov, ktoré dneska naše samosprávy majú, je obrovské, obrovské množstvo. Či sa pozrieme, čo sa týka kompetencií, či sa pozrieme na financovanie samospráv, že jedno jednoducho je nestabilné, nepredvídateľné, či sa pozrieme na to územie, že tu naozaj máme veľké množstvo malých obcí. My sme boli aj teraz na výjazdovom výjazde s naším klubom v okrese Levice a navštívili sme jednu obec a starosta dostáva 5000 € mesačne. Povedal, že polovicu z toho dáva na energie, polovicu zaplatí jednu zamestnankyňu, že na jeho plat ani neostáva, že musí to robiť spôsobom, že aj keď si niečo dá, tak musí vlastne niečo kúpiť, aby vôbec ten úrad fungoval. Čiže a toto nie je ojedinelý prípad. S týmto sa stretávame pri každom jednom výjazde. Máme už za sebou približne 10, ak dobre počítam. Čiže naozaj, že je to obrovský problém a vás to absolútne nezaujíma. Ja som za dva a pol roka tu nepočula žiadne riešenie, akože aj to ste sa odvolávali na nejaký pozičný dokument a keď ho združenia samosprávne predstavovali, tak nikto z najvyšších ústavných činiteľov tam ani neprišiel na to predstavenie v Bratislave. Čiže záujem mi to príde len taký na oko a naozaj dokazuje to fakt, že nevidím tu dneska reálne kroky k tomu, že by vás táto téma skutočne a úprimne zaujímala. A potom sem prídete s predĺžením funkčného obdobia. Ja to fakt nechápem. Nechápem. V tomto systéme, v akom dneska fungujeme, je podľa mňa rok navyše úplne, že absurdnosťou. Fakt, že absurdnosťou. Takže prosím vás o to, aby ste tento návrh odmietli a aby ste začali skutočne pracovať a nie iba sem teda chodiť stláčať gombíky, lebo ja som aj pána Hazuchu, to nevidím, ale aj hore sme minule viedli takú debatu. A tiež som si ho zastavila, som mu pripomenula, že aj keď sme tu riešili problém ohľadom vodovodov a kanalizácií, že sa ho budem každú jednu schôdzu pýtať, čo pre tú tému urobil. Aj som si to teda splnila. Túto schôdzu som ho ešte nestihla odchytiť, ale minule som sa o to pýtala. Padli len výhovorky. Ale vy ste vo strany, ktoré teda vládnu. Vy máte tie možnosti osloviť tých ľudí, debatovať s nimi. My sme sem priniesli s kolegom Michalom Sabom konkrétny návrh. Prišla nejaká kritika od vás. Aj vtedy sme povedali, tak si ho preberte, zlepšite tie veci. Máme tu správy Najvyššieho kontrolného úradu. Máme tu iné dokumenty, ktoré nám ukazujú, čo treba zmeniť a zlepšiť, ale vy to proste ignorujete. Ja toto fakt nechápem, že ako vy trávite ten svoj čas ako poslanci a poslankyne, že čomu sa venujete, kde sú tie výsledky, kde sú tie riešenia. Proste v akejkoľvek téme, napadlo ma toto v tom vodárenstve, lebo teda to som aj pána Hazuchu vyzvala k tomu, že nech príde s nejakými svojimi návrhmi, ale počula som zas len výhovorky a počítam, že keď ho oslovím na tejto schôdzi, tak si vypočujem to isté, že on proste nemôže nič robiť. No vždy vieme niečo robiť. Proste jednoducho na to sme tu, aby sme tie veci sa snažili, na to tu máme inštitúcie, na to tu máme konkrétnych ľudí, ktorí ich zastupujú a máme sa s nimi o tom rozprávať a otvárať tie témy a jednoducho to riešiť. Lenže toto od vás absolútne nevidíme a keď aj prídu na výbor rôzne návrhy, tak tá diskusia, že to je akože naozaj jedna bieda, lebo tam nie je s kým diskutovať. Lebo keď aj otvoríme konkrétny problém, konkrétnu tému, tak proste zo strany koaličnej, ak tam teda vôbec poslanci prídu, tak je to nulová diskusia, hej? Nulová. A ja som teda čakala, že členovia výboru pre verejnú správu a regionálny rozvoj budú proste chrliť každé stretnutie, každú schôdzu, budú prichádzať s nápadmi, budú hovoriť, čo treba zlepšovať, budú sem prichádzať s tou legislatívou, ale vy si tu sedíte a nič, nič absolútne. No, takže však nech si to už samozrejme občania vyhodnotia sami, čo sa vám za tie štyri roky skutočne podarilo. Ďakujem veľmi pekne. Päť